เทียบโปรตอน วากา vs นิสสัน มาร์ช
ตลาดรถยนต์อีโคคาร์ หรือรถยนต์ประหยัดในเมืองไทยตอนนี้กำลังระอุขึ้นมาเรื่อยๆ
19 ส.ค. 2554

ตลาดรถยนต์อีโคคาร์ หรือรถยนต์ประหยัดในเมืองไทยตอนนี้กำลังระอุขึ้นมาเรื่อยๆ 
แล้วครับ เพราะตอนนี้เวลาผมขับรถไปเติมน้ำมันแต่ละครั้ง ก็อดเหลือบตามองราคาน้ำมันที่ติดไว้หน้าสถานีบริการน้ำมันไม่ได้ 
ก็แหม...ราคาน้ำมันบ้านเราตอนนี้ขยับขึ้นไม่หยุดเลยนี่ครับ เติมน้ำมันแต่ละครั้งใจหายวาบทุกที




 
ทำให้ต้องเริ่มหันมาคิดถึงรถยนต์ขนาดเล็ก เครื่องยนต์ไม่ต้องใหญ่มาก กินน้ำมันน้อยๆ ขึ้นมาเสียแล้วสิ ซึ่งตอนนี้รถยนต์อีโคคาร์ในเมืองไทยมีอยู่ไม่กี่ยี่ห้อ เริ่มตั้งแต่ นิสสัน มาร์ช อีโคคาร์คันแรกของเมืองไทย จากนั้นค่ายรถยนต์อื่นๆ ก็เปิดตัวรถยนต์ขนาดเครื่องยนต์เล็กๆ ออกมาสู้เหมือนกัน ล่าสุดคือ ฮอนด้า บรีโอ้ อีโคคาร์ยี่ห้อที่สอง 
ซึ่งผมเองจะไปลองขับฮอนด้า บรีโอ้ ปลายเดือน เม.ย.นี้ แล้วจะนำมาผลการลองขับมารายงานให้ท่านผู้อ่านได้รับทราบกันทันที 
แต่ในสัปดาห์นี้จะขอนำรถยนต์ที่อยู่ในตระกูลรถประหยัด อย่าง โปรตอน ซากา ซึ่งตั้งใจเปิดตัวมาชนกับอีโคคาร์ อย่าง นิสสัน มาร์ช เต็มตัว เพราะตั้งราคาจำหน่ายเริ่มต้นที่ 3.9 แสนบาท แถมใช้เครื่องยนต์ขนาด 1.3 ลิตร อีกด้วย มาเปรียบเทียบกับนิสสัน มาร์ช กันแบบเต็มๆ ไปเลยว่า ใครดีใครเด่นอย่างไร กับรถยนต์ที่มีราคาค่าตัวไม่ถึง 5 แสนบาท โดยรุ่นที่นำมาลองนั้นเป็นรุ่นเกียร์อัตโนมัติทั้งคู่ 
เริ่มจากภายนอกของโปรตอน ซากา กับ นิสสัน มาร์ช กันเลยครับ โปรตอน ซากา นั้นเป็นรถซีดาน 4 ประตู ขณะที่นิสสัน มาร์ช เป็นรถ 5 ประตู 
หน้าตาของโปรตอน ซากา นั้นดูจะเรียบๆ เป็นเหลี่ยมเป็นมุม ไม่ค่อยแฟชั่นเท่าไหร่ ขณะที่นิสสัน มาร์ช นั้นดูเป็นรถการ์ตูน น่ารักมากกว่าโปรตอน ซากา และน่าจะ “โดนใจ” ลูกค้าวัยรุ่นและกลุ่มผู้หญิงมากกว่า 
ขณะที่ซากานั้น ผมมองว่าน่าจะเหมาะกับกลุ่มครอบครัว ที่ไม่ต้องการความหวือหวา แต่ต้องการความเรียบในการใช้งาน โปรตอน ซากา ใช่เลย 
มาต่อกันที่ภายในกันดีกว่าครับ ด้วยความที่เป็นรถ 4 ประตู และ 5 ประตู นั้นแน่นอนว่าทำให้ความอเนกประสงค์การใช้งานต่างกันค่อนมาก นิสสัน มาร์ช สามารถพับเบาะหลังแล้วเพิ่มที่บรรทุกสัมภาระได้ แต่โปรตอน ซากา ก็มีห้องเก็บสัมภาระใหญ่เอาเรื่องเหมือนกัน 
ความกว้างขวางภายในห้องโดยสารนั้น โปรตอน ซากา เหนือว่าชัดเจน ผู้โดยสารตอนหน้าและตอนหลัง นั่งได้สบายๆ ไม่ต้องไหล่เบียดกันให้รำคาญ ส่วนนิสสัน มาร์ช นั้น ขอคบแค่ 4 คน พอแล้ว อย่ามากกว่านั้นจะเริ่มเป็นชุมชนแออัด 
ในเรื่องของความกว้างขวางและการบรรทุกผู้โดยสาร โปรตอน ซากา คุ้มค่ากว่า 
ส่วนเรื่องของอุปกรณ์ภายในห้องโดยสารของทั้งสองยี่ห้อนั้น ก็แตกต่างกันเห็นได้ชัดเหมือนกัน อุปกรณ์ประกอบภายในของโปรตอน ซากา นั้น ดูประหยัดงบประมาณในการผลิตมากไปหน่อย ทำให้ดูไม่ค่อยดีเท่าไหร่ครับ จับต้องแล้วดูกระด้างไม่น้อยเหมือนกัน 
ขณะที่อุปกรณ์ภายในของนิสสัน มาร์ช ดูก็รู้ว่าประหยัดต้นทุนไม่น้อยเหมือนกัน แต่ดูแล้วยังเรียบร้อยและ “ดูดี” กว่าโปรตอน ซากา อยู่มาก 
ส่วนอุปกรณ์อำนวยความสะดวกนั้น โปรตอน ซากา มาพร้อมกับพวงมาลัยมัลติฟังก์ชัน ที่สามารถควบคุมเครื่องเสียงได้ที่พวงมาลัย แต่นิสสัน มาร์ช ไม่มี ด้านเครื่องเสียง ก็เหมือนๆ กัน คือ วิทยุ ซีดี สามารถเล่น MP3 ได้ แต่ส่วนตัวแล้วผมชอบเครื่องเสียงของนิสสัน มาร์ช มากกว่า เพราะปรับง่ายกว่าของโปรตอน ซากา ครับ เพราะปุ่มเครื่องเสียงของโปรตอน ปุ่มเล็กมากๆ ทำให้การปรับเครื่องเสียงทำได้ยากมาก 
ส่วนแผงคอนโซลกลาง นิสสัน มาร์ช ทันสมัยกว่าโปรตอน ซากา ที่ดูแล้วเดิมๆ เหมือนที่เราเห็นๆ กัน แต่นิสสัน มาร์ช นั้นดูทันสมัยกว่า เป็นวัยรุ่นกว่า จากแผงหน้าปัดทรงกลมขนาดใหญ่ที่อยู่บริเวณคอนโซลกลางแจ่มกว่าโปรตอน ซากา ครับ 
มาต่อกันที่สมรรถนะเครื่องยนต์กันดีกว่าครับ เริ่มจากโปรตอน ซากา ที่ใช้เครื่องยนต์ขนาด 1.3 ลิตร ซึ่งมีขนาดใหญ่กว่านิสสัน มาร์ช ที่มีขนาดเครื่องยนต์ 1.2 ลิตร แรงม้าก็มากกว่า คือ อยู่ที่ 95 แรงม้า ที่รอบเครื่องยนต์ 6,000 รอบต่อนาที แรงบิดสูงสุดที่ 120 นิวตันเมตร ที่รอบเครื่องยนต์ 4,000 รอบต่อนาที ส่วนนิสสัน มาร์ช มีอยู่ 79 แรงม้า ที่รอบเครื่องยนต์ 6,000 รอบต่อนาที แรงบิดสูงสุดที่ 106 นิวตันเมตร ที่รอบเครื่องยนต์ 4,400 รอบต่อนาที
ถ้าดูตามสเปกแล้ว โปรตอน ซากา มีแรงม้ากับแรงบิดมากกว่า แต่เมื่อลองขับจริงๆ แล้ว นิสสัน มาร์ช ตอบสนองการขับที่ดีกว่า ทั้งในเรื่องของการออกตัว ที่มาร์ชออกตัวได้นุ่มนวลและลื่นเท้ามากกว่า ส่วนโปรตอน ซากา นั้นต้องกดคันเร่งหนักเอาการ กว่ารถจะเคลื่อนตัวออกไปได้ เรียกว่า โปรตอน ซากา นั้นอืดกว่าอย่างเห็นได้ชัด 
นอกจากการออกตัวแล้ว อัตราเร่งระหว่างการใช้งาน นิสสัน มาร์ช ก็ยังตอบสนองได้ดีกว่าค่อนข้างมาก เรียกได้ว่าปรู๊ดปร๊าดกว่าเลยครับ 
ที่สำคัญ น้ำหนักพวงมาลัยของนิสสัน มาร์ช ยังเบากว่าโปรตอน ซากา มากทีเดียว ทำให้การขับนิสสัน มาร์ช สบายกว่าเยอะครับ โดยเฉพาะตอนขับด้วยความเร็วต่ำ ซึ่งพวงมาลัยโปรตอน ซากา หนักมาก เลี้ยวเข้าซองจอดรถในที่แคบๆ แต่ละครั้งกล้ามขึ้นกันเลย แต่มาร์ชมือเดียวหมุนแบบสบายๆ ทำให้ความคล่องตัวสำหรับการใช้งานในเมือง ทั้งตอนจอด หรือมุดซ้าย ป่ายขวา นั้นมาร์ชทำดีกว่า 
แต่ด้วยความหนักของพวงมาลัยนั้น ทำให้โปรตอน ซากา ได้เปรียบในเรื่องการทรงตัวเมื่อขับด้วยความเร็วสูง ไม่ว่าจะเป็นทั้งทางตรงและทางโค้ง ซากาให้ความมั่นใจมากกว่ามาก หนึบกว่า สนุกกว่า มาร์ชแบบไม่เห็นฝุ่น แต่ต้องแลกกับเสียงเครื่องยนต์ที่ดังเข้ามาในห้องโดยสารแบบไม่ต้องคุยกับเพื่อนที่นั่งไปด้วยก็แล้วกัน 
สุดท้ายด้านความประหยัดน้ำมัน มาร์ชเหนือกว่าครับ เพราะเมื่อใช้งานแบบปกติแล้ว เวลาขับโปรตอน ซากา แล้วต้องกดคันเร่งหนักเอาการ กว่าจะเรียกกำลังเครื่องยนต์ขึ้นมาได้ ส่วนมาร์ชนั้นกดคันเร่งน้อยกว่า หากต้องการเรียกกำลังที่เท่ากัน 
หากให้ผมสรุป ถ้าใช้รถคนเดียวหรือแค่ 2 คน เน้นขับสบายๆ รถกะทัดรัด เข้าจอดง่ายๆ มาร์ชครับแต่หากเน้นเรื่องพื้นที่ใช้สอยเป็นหลัก และภายในรถกว้างๆ ก็ต้องซากาครับ